Summary: Analisamos o custo de estudar en Galiza, falamos do rexurdir de Treixadura, debullamos como o PP xoga todo ao escano 38, preguntámonos se existe a Galiza de dúas velocidades... Todo isto, e máis, xa na nosa loxa.

Enceta un novo curso escolar e, con el, o peto de miles de familias galegas afronta un dos momentos críticos do ano. O próximo 12 de setembro inicia a docencia no ensino Infantil e Primaria, mentres que o 15 comeza para o alumnado de Secundaria e Bacharelato. Nais e pais cadran as contas para completar a mochila, desde libros a material escolar, cando restan poucos días para o inicio das clases. En 'O custo de estudar en Galiza' achegámonos a esta cuestión. Moitas saben de que falamos cando nos referimos a un Yorkshire ou a un pequinés, mais poucas persoas constrúen unha imaxe mental se nos referimos a un guicho ou quisquelo; a unha vianesa ou a unha frieiresa. Estamos a falar de razas galegas, animais do país. Galiñas, porcos, cabalos, ovellas e mesmo cans levan selo de identidade galega. Falamos disto en 'E ti, de quen ves sendo?' Neste semanario tamén nos achegamos ao proxecto Tosta, que estes días recala en Rianxo. O proxecto é unha colaboración entre axentes culturais de comunidades lingüísticas minorizadas do eixo Atlántico de Europa. Combina a promoción da creación artística, a celebración da diversidade lingüística e cultural, a xestión equilibrada das linguas nun proxecto internacional e unha estratexia comunicativa innovadora. De Irlanda a Galiza. Eleccións do 25 de setembro 'O PP xoga todo ao escano 38'. O alto mando do PP xa tomou unha decisión: a estratexia da formación conservadora é gañar a maioría absoluta o 25 de setembro coas súas propias forzas, sen agardar, portanto, a que Ciudadanos meta a cabeza no Hórreo. O PP fíao todo ao escano 38. Mentres, na oposición, só o BNG pide un novo marco político para a Galiza, en tanto que PSdeG e En Marea disputan o espazo socialdemócrata e galeguista. 'O PCP exige mais compromisso ao PS ante os orçamentos do Estado'. Aumento do salário mínimo até os 600 euros, subida de pelo menos 120 euros nas pensões ou rachar com as imposições da UE são algumas das exigências do PCP no início do curso político após a Festa do Avante! que acolheu mais de 700.000 visitantes na sua quadragésima edição. 'Milosevic non cometeu crimes de guerra'. O Tribunal Penal Internacional para a Antiga Iugoslavia exonera o expresidente da Serbia. A sentenza confirma que Slobodan Milosevic non só non fixo parte da limpeza étnica emprendida por Radovan Karadzic, senón que se opuxo a esta e apostou na fin da guerra a través dun acordo político. A posta en marcha de novos espazos rexionais como a Unión Económica Euroasiática, a Nova Ruta da Seda e o desenvolvemento dos BRICS e do espazo da Organización para a Cooperación de Shangai desafían a hexemonía das potencias occidentais e, especialmente, as anglo-saxonas. 'Eurasia, o polo que ameaza a hexemonía occidental'. A Galiza fendida Fálase da Europa de dúas velocidades nunha metáfora que ben podería valer para descreber a fendedura que existe dentro da Galiza e que se está a alargar cada vez máis: a das comarcas e polos "desenvolvidos" fronte a outras áreas que corren perigo de ficaren "descolgadas". Un risco cada vez máis presente. O 44% do PIB xérase nas sete principais cidades da Galiza, mentres que 42 das 53 comarcas galegas teñen un PIB por habitante igual ou inferior á media galega. Tratamos este tema na reportaxe 'A Galiza fendida'. E na análise A. Costa explíccanos por que estamos perante un estancamento da economía europea. Rexorde Treixadura. Conversamos co Toniño, integrante desta agrupación musical, quen nos falou do sentir e ser da música tradicional en Treixadura, das mudanzas que atravesou a formación e dos proxectos que están por vir. En Andar e Ver o Colectivo Xea lévanos até a Cova das Choias, un paseo sorprendente até unha caverna de grandes dimensións en Pobra do Brollán. Na contracapa viamos até o paraíso micolóxico que atesoura a illa de Cortegada, en pleno corazón da Ría de Arousa, e no selfie-entrevista converdsamos con David e Diana, de Bolboretas no Bandullo. Múltiples voces Neste número do semanario acompáñannos, como é habitual, unha manchea de voces diferentes, coas súas achegas, opinións e críticas. Temos así a David Otero, quer escribe que "Manuel María, no seu facer a cada hora, estaba perfectamente definido en ser boa persoa. Un bo home. Boa xente como se di polo corrente entre nós". Ou Marga Doval, que fala ás "Compañeiras da miña xeración, superviventes, ante o acoso diario, a igual traballo igual salario, nós parimos nós decidimos, nas nosas conas as nosas regras, queremos camiñar soas pola rúa de noite e de día. No século XXI con estes cantares! Nós, compañeiras, somos parte da noticia, somos o botín de guerra, a presa do remate da festa, as faces do tabú da violación, das hostias que a lume entran, dos silencios cómplices e consentidos". Dionisio Pereira fálanos de José Pasín, símbolo da Compostela antifranquista. "Expulsado do Concello durante o Bienio Negro e logo perseguido con saña tras o golpe militar do 18 de xullo de 1936, andou agachado polas aldeas colindantes durante tres anos, mentres os fascistas asasinaban os seus fillos Modesto e Marcelino e o resto da familia era obxecto de numerosas represalias". Mario Regueira cóntanos de 'O Desexo', máis que un libro de poesía. "Pode lerse así como unha obra redonda, na que a poesía complementa, cuestiona e desenvolve os temas da pintura". Andrés Castro achégase ao filme 'Fantástico Sr. Fox (Fantastic Mr. Fox)'. Paula Mariño fálanos do CGAC no seu percorrido polos museos do país. 'De desafíos e regueifas' escrebe Xurxo Souto, que nos canta como esta arte milenaria abrolla e continúa presente no noso país, moitas veces onde menos se agarda.


Summary: A cifra baixou con respecto aos últimos días, mais os pasamentos con vínculos nas residencias continúan acumulándose. Hoxe tamén faleceron sete persoas que non tiñan relación con estas infraestruturas.

A boa nova é que baixaron os falecementos con respecto a outras xornadas, pero o agardado é que pase un día na Galiza sen ter que lamentar ningún pasamento e iso aínda non se deu nas últimas semanas. Ao longo desta xornada finaron 9 doentes máis. Este número eleva a estatística de vítimas da Covid-19 a 1.170 desde que comezou a pandemia e, de seguir o ritmo igual que até o de agora, non tardarán en superarse os 1.200 decesos. A Consellaría de Sanidade explicou que dúas das mortes tiñan vínculos cos centros residenciais. No Hospital Lucus Augusti morreu unha muller de 94 anos de idade que fora trasladada desde a San Salvador de Guntín. En Vigo, tamén atendida polos equipos médicos, finou unha usuaria de 90 anos da CRAPD Vigo II. Por contra, nas residencias notificouse unha leve baixada do número de casos activos. Por outra banda, no Complexo Hospitalario de Ourense (CHOU) informaron dun varón de 73 anos que non foi quen de superar as complicacións derivadas do virus. No hospital de Vigo tamén houbo outra vítima. Neste caso tratouse dun paciente de 86 anos. Xa na área sanitaria da Coruña, máis en concreto no Complexo Hospitalario Universitario (CHUAC) sucedéronse os pasamentos de tres enfermos de 64, 77 e 87 anos. Por último en Compostela coñeceuse o falecemento dun home de 87 anos e, na comarca de Ferroltera, unha muller de 88 anos apareceu morta na súa casa de Fene.


Summary: Por outra parte, unha investigación da UDC describe un fenómeno químico nunca antes observado e que "excede os límites da razón".

Persoal investigador da Universidade de Santiago de Compostela (USC) vén de descubrir na Illa de Cortegada unha nova especie de fungos —physalacria auricularioides— única no mundo e que se localiza por vez primeira neste lugar. Segundo informou a USC nun comunicado, o xénero ao que pertence, physalacria, inclúe máis de 40 especies coñecidas, case todas elas saprofitas —que se alimentan de materia en descomposición— e localizadas no hemisferio sur e nos trópicos. Tal e como explica o investigador da USC Saúl de la Peña-Lastra, un dos responsábeis deste achado, "crese que as especies que se atopan no hemisferio norte foron introducidas alí xunto coas súas plantas hóspedes". Até o momento, a ph. stilboidea —especie hóspede Griselinia littoralis— e a ph. cryptomeriae —especie hóspede Cryptomeria japonica— eran as únicas especies de physalacria coñecidas en Europa. A illa de Cortegada ten "unhas condicións ambientais, forestais e históricas que fan que sexa un enclave especial" Esta nova especie é difícil de atopar debido ao seu reducido tamaño e á súa cor pouco destacada. Ademais, medra e aliméntase sobre as puntas das ramas mortas de castiñeiros. A USC lembrou que a illa de Cortegada presenta "unhas condicións ambientais, forestais e históricas que fan que sexa un enclave especial, non só na Galiza, senón no Estado español e en Europa", sendo "especialmente destacábel a presenza dunha laurisilva de gran importancia ecolóxica". Nunha superficie tan pequena localizáronse até a data máis de 800 especies de cogomelos, estando o seu estudo aínda en curso —estímanse máis de 1.000 especies—. Os xabaríns son neste lugar o inimigo principal dos fungos, debido a que non se limitan a comer os corpos frutíferos —cogomelos—, senón que tamén destrúen e consomen o micelio, deixándoo en contacto co aire. Unha descuberta que "excede os límites da razón" Noutra orde de asuntos, o pasado 8 de xullo, Jesús Mosquera, investigador Ramón e Cajal no grupo NanoSelf do CICA da Universidade da Coruña (UDC), publicou nun artigo en Science, unha das revistas científicas máis prestixiosas do mundo, un traballo en colaboración coa Universidade Tecnolóxica de Eindhoven (Países Baixos) que describe un fenómeno químico nunca antes observado e que, en certa maneira, "excede os límites da razón". En concreto, o persoal investigador descubriu que, engadindo máis auga a unha disolución acuosa de certos compoñentes, sorprendentemente, a mestura pasa a estado sólido —xel—. "Rachamos o mito de que a disolución conduce a unha menor interacción entre moléculas", apunta o investigador Jesús Mosquera Trátase dun resultado totalmente imprevisto, xa que se esperaría que, a maior cantidade de disolvente engadido, máis líquida quede a mestura. Con todo, o persoal demostrou que isto pode non ser así, e a este fenómeno denominárono 'transición sol-xel', ao producirse unha transformación dun estado a outro. "Basicamente rachamos o mito de que a disolución conduce a unha menor interacción entre moléculas e, polo tanto, a un estado máis líquido, onde as moléculas quedan diluídas. Neste traballo, atopámonos un bonito exemplo do contrario debido á interacción entre dous sistemas supramoleculares con estruturas químicas completamente diferentes", explicou Mosquera.


Summary: E celébrano con nova web que inclúe un completo catálogo de todos os profesionais do sector.

A Asociación de Actores e Actrices de Galicia (AAAG) celebra neste 2015 o seu trixésimo aniversario e aproveita a efeméride para renovar o seu portal web, crear unha base de datos dos Premios María Casares e repasar a súa historia, que non é outra que "a historia do asociacionismo no sector teatral e audiovisual". Este aniversario representa para a AAAG a oportunidade para realizar un percorrido pola súa historia desde a súa fundación en Compostela en 1985 até os nosos días, un período de trinta anos no que a Asociación impulsou a profesionalización dos nosos actores e actrices tanto no terreo teatral coma no ámbito audiovisual. Na nova páxina web da AAAG inclúense diferentes contidos para recuperar a historia da Asociación, como distintos vídeos co testemuño dalgúns dos fundadores do colectivo. Así, Mabel Rivera, Ernesto Chao, Gonzalo Uriarte, Luma Gómez ou Rosa Álvarez reviven ante a cámara a creación da AAAG, o nacemento do Centro Dramático Galego ou a negociación do convenio colectivo do teatro. A AAAG renova tamén o catálogo en liña dos actores e actrices, cunha ferramenta actualizada, máis fácil de compartir e máis axeitada para a visibilización do traballo duns actores e dunhas actrices que poderán editar o seu propio espazo no catálogo, sen intermediación e permitindo unha rápida actualización dos seus datos profesionais.


Sorprendeume, recoñézoo, cando Ricardo, o taxista, me contou que é de noite cando máis está a traballar. "Traballadoras da sanidade", supuxen. Non. "Prostitutas que fan servizos a domicilio", respondeu. Nin o pensaraComo toda boa cidadá que non dá un servizo vital, neste confinamento apenas saín da casa máis que para algunha compra de alimentos e aprovisionamentos varios (si, fumo), e, ata o de agora, dous achegamentos ao meu lugar de traballo para atender asuntos que non entenden de telecomunicacións. Dado que o coche do que dispoño habitualmente é de empresa e non o teño a man, decidín contratar con antelación un servizo de taxi para eses dous desprazamentos que me ofrecese as maiores garantías, tanto de espazo entre o condutor e máis eu como hixiénicas. Loxicamente, polo camiño falamos de como está a cousa.Sorprendeume, recoñézoo, cando Ricardo, o taxista, me contou que é de noite cando máis está a traballar. "Traballadoras da sanidade", supuxen. Non. "Prostitutas que fan servizos a domicilio", respondeu. Nin o pensara. Avergoñeime de min mesma.O confinamento está a evidenciar moito do dano que como especie facemos ao noso hábitat e ao resto de especies, isto xa é un clamor. Mais se cadra o que está a agochar é boa parte do dano que nos facemos entre nós. O machismo patriarcal está agora placidamente acomodado nos sofás das casas, tele traballando a reo, moi tranquilo e protexido.As mulleres prostituídas son o último elo da cadea trófica humana, e un dos máximos expoñentes do noso fracaso civilizatorioRicardo, na súa inxenuidade, razoaba que as pobres estarán a expoñerse (ao CoVid 19) porque deben precisar os cartos. Présa da rabia, respondinlle que elas están expostas de xeito permanente a infeccións, agresións, violacións, abusos de todo o tipo, drogadiccións, embarazos e abortos, fame, dor, enfermidades mentais... ao seren usadas como items de consumo de apenas valor, nin económico, nin moral, nin social. E, sobre todo, insistinlle ao meu novo amigo en que na súa meirande parte non son elas quen deciden se "traballan" ou non, xa que os seus propietarios, os proxenetas e as mafias que as prostitúen, venden carne e vidas humanas ao mellor ofertante nun "servizo" universal 24/7/365.As mulleres prostituídas son o último elo da cadea trófica humana, e un dos máximos expoñentes do noso fracaso civilizatorio. Nestes días vemos tamén que o número de mulleres asasinadas por violencia machista descendeu sensiblemente. Se quedan nas casas, ao carón dos seus torturadores, fican encadeadas na espiral de control e violencia na que son anuladas, e por conseguinte, eles xa non precisan acabar coas súas vidas. O patriarcado pode estar satisfeito. Nin sequera o coronavirus, ese becho microscópico que foi quen de paralizar a macro economía, ten forza para deter a roda do machismoO patriarcado pode estar satisfeito. Nin sequera o coronavirus, ese becho microscópico que foi quen de paralizar a macro economía, ten forza para deter a roda do machismo. Pero claro, se cadra é que isto non depende de pandemias víricas nin confinamentos. É unha cuestión de xustiza social. Se non tomamos en serio a urxente abolición da prostitución, a protección das vítimas (as prostituídas) e o castigo aos agresores (puteiros, proxenetas e mafias), non hai praga que valla. A pandemia patriarcal seguirá a destruír as vidas das mulleres en todo o mundo, mentres ese mundo mira cara outro lado.


Summary: A Asemblea Aberta da cidade elexiu a este mozo de 28 anos, adestrador de atletismo e cunha ampla traxectoria nos movementos sociais da cidade, como cabeza de lista.

Rubén Arroxo encabeza a proposta de lista para as municipais elixida na asemblea aberta do BNG realizada en Lugo, unha candidatura que este fin de semana, ao igual que a das outras cidades e vilas de referencia, deberá ser ratificada no Consello Nacional da organización nacionalista. Arroxo é adestrador de atletismo e titulado en Arquitectura Técnica. Ten 28 anos e neste último lustro foi o responsábel de Galiza Nova na cidade amurallada. Unha militancia que partillou coa súa implicación e compromiso en colectivos estudiantís, ambientalistas ou culturais de Lugo. "Somos xente normal que queremos cambiar cousas nesta cidade" "A organización decidiu que era unha boa opción que dese este paso, e ei tómoo con moito ánimo, con responsabilidade e con ilusión", manifestou o cabeza de lista. Pontevedra ou Allariz, sinalou son modelos de concellos que desenvolven unha xestión que pode ser referencia para Lugo, apontou. Destacou que a candidatura do BNG xorde dos debates, achegas e iniciativas no seo das asembleas abertas. Das oito persoas que encabezan esa listaxe, tres non militan no Bloque. Primeiro tramo candidatura: 1. Rubén Arroxo. 2. Maite Ferreiro. Ex-traballadora de Tragsa, vencellada ao sindicalismo agrario. 3. Antón Somoza. Licenciado en Humanidades, vencellado ao asociacionismo cultural. 4. Cristina Ferreiro. Enfermeira, Concellería do BNG e vencellada a diversas plataformas en defensa da sanidade pública. 5. Daniel Cabana. Funcionario da Tesourería Xeral da Seguridade Social. 6. Esther Fórneas. Profesora da USC e persoa vencellada ao mudo do ecologismo. 7. Felipe Rivas. Desempregado e membro da plataforma de afectados polas preferentes. 8. Marta R. Engroba. Vencellada ao asociacionismo contra a violencia de xénero.


Presidente e alcalde comparten acto sen acusarse de odiar a Vigo ou de populismoEste luns nin Feijóo odiou a Vigo nin Abel Caballero foi un populista. Os cualificativos que se veñen dedicando o presidente do Goberno galego e o alcalde da principal cidade de Galicia quedaron aparcados e os dous políticos optaron por eloxiarse mutuamente a "cooperación institucional" de Xunta e Concello para a execución da nova estación intermodal de Vigo.O Concello está a reordenar os accesos viarios da nova intermodal, cun novo enlace coa AP-9, e a Xunta é a encargada de acometer a estación de autobusesNo novo complexo de transportes e comercial que se está a levantar sobre as vías soterradas da estación de tren de Urzaiz están a colaborar con diversas actuacións o Goberno central a través de Adif, a Xunta e o Concello. A administración estatal, a través dunha concesión, está a executar o centro comercial Vialia que cubrirá toda a zona, mentres que o Concello está a reordenar os accesos viarios, cun novo enlace coa AP-9, e a Xunta é a encargada de acometer a estación de autobuses que facilitará a intermodalidade do complexo. Ademais, as tres administracións intercambian entre elas recursos económicos, espazo ou autorizacións para acometer de xeito coordinado as súas respectivas actuacións.Feijóo aproveitou o acto para proclamar de novo que "a Xunta é a administración que máis inviste en Vigo"A obra da estación de autobuses foi a que visitou este luns Feijóo, cun acto con carteis proclamando "a Xunta no que aproveitou para reiterar a súa consigna, de momento sen rédito electoral, como el mesmo chegou a lamentar, de que a Xunta sexa "a administración pública que máis inviste en Vigo". Porén, tras todo tipo de reproches cara aos supostos bloqueos reiterados do Concello a proxectos autonómicos, o presidente admitiu que a nova estación de autobuses é froito "dunha colaboración institucional complexa" e asegurou que "o afán de cooperación estará sempre presente na Xunta". Así o reiterou tamén a conselleira de Infraestruturas, Ethel Vázquez, quen eloxiou a "colaboración leal entre administacións". Da beira local, o alcalde, que tamén acusa acotío á Xunta de intentar bloquear proxectos beneficiosos para Vigo e mesmo de atacalo persoalmente, asegurou desta volta que non lle importa recoñecer ao Goberno galego "cando algo se fai ben", como no caso da estación de autobuses que atribuíu tamén á "cooperación total" entre administacións.


Summary: A iniciativa do BNG en Compostela pretende reprobar a decisión d@s parlamentares do PPdeG que validaron o Real Decreto de Rajoy. Os nacionalistas, aliás, pedirán que a corporación da capital de Galiza rexeite a norma e apoie que @s estafad@s recuperen todos os seus aforros

O concelleiro nacionalista, Rafa Vilar, lembrou que o BNG ten desenvolvido diferentes iniciativas, tanto a nivel de institucións como de rúae daman dos colectivos e plataformas de afectad@s, para apoiar as reivindicacións dos milleiros de familias galegas estafadas por este calote. Nesa liña, a fronte presenta unha moción na que se solicita a reprobación d@s 15 deputad@s do PPdeG que co seu voto no Congreso español aprobaron a aplicación dunha quita do 43% a estas persoas estafadas. "Entre estes 15 deputad@s figura acompostelá Marta González Vázquez que forma parte da lista, no posto 24, coa que Conde Roa concorreu ás eleccións municipais e, tal como vai esa lista, calquera día entra na Corporación municipal", sinalou o concelleiro. "Estes 15 deputados e deputadas do PP incumpriron os seus compromisos coa cidadanía ao votar a favor deste Real Decreto que precede a un atraco sobre os aforros de centos de persoas na nosa cidade e milleiros en Galiza que tiñan cartos investidos nas antigas caixas de aforro e hoxe ven como desaparecen",manifestou Rafa Vilar. "Escracho institucional para sinalar responsábeis" Para os nacionalistas, é importante que un Concello como o de Compostela sexa quen de rexeitar unha medida coma esta e que se reprobe a actitude d@s deputad@s que votaron a favor nunha especie de "escrache institucional" que defende esta moción para que se poida recuperar o 100% do diñeiro.


Summary: O cálculo automático da distancia entre idiomas, por medio do corpus "Carvalho", foi o eixo da tese presentada polo enxeñeiro informático José Ramom Pichel, a finais de outubro na USC (Universidade de Santiago de Compostela)

A tese elaborada por José Ramom Pichel verifica as teses lingüísticas de Ricardo Carvalho Calero, xa que demostra que na segunda metade do século XX o galego estaba máis próximo ao castelán se se utilizaba a mesma ortografía, e máis próximo ao portugués se o que se facía era usar unha codificación ortográfica común ao portugués e ao castelán. O principal obxectivo da tese, realizada polo co fundador de Imaxin Software, foi o de "crear unha metodoloxía baseada en corpus de texto escrito que cuantificara automaticamente a distancia actual e histórica entre linguas ou variantes lingüísticas", e que puidese ser aplicada a calquera lingua do mundo. Este corpus creado ad hoc e multilingüe chamouse Carvalho e está constituído por documentos de diferentes períodos históricos, cunha métrica xa verificada para identificar linguas e que se chama "perplexidade". Con este método, José Ramom Pichel conta que foi posíbel "cuantificar a distancia actual entre 44 linguas europeas, a evolución entre períodos históricos de varias linguas, a distancia histórica entre portugués e español, galego e portugués, galego e español e tamén entre variedades do portugués europeo e do Brasil e do español europeo e da Arxentina". Con respecto a outros resultados, verificáronse tamén as hipóteses cualitativas xa apuntadas pola lingüística histórica de clasificación de linguas e xeráronse novas observacións sobre hipóteses controvertidas de filiación entre linguas, como pode ser a relación, aínda que afastada, existente entre o idioma eúscaro e mais a lingua xeorxiana. O método, que tamén foi aplicado pola universidades italianas de Florencia e mais de Siena, para analizar o distanciamento histórico do italiano medieval, está dispoñíbel en código aberto a través do GitHub, xunto cos diferentes corpus que forman "Carvalho". A tese estivo codirixida polos profesores Iñaki Alegría da UPV (Universidade do País Vasco) e Paulo Gamalho, vicedecano da Facultade de Filoloxía da Universidade de Compostela e investigador do CiTIUS (Centro Singular de Investigación en Tecnoloxías Intelixentes).


Summary: A valedora do Pobo, María Dolores Fernández Galiño, instou o Concello de San Cibrao a que actúe con "perspectiva de xénero" na planificación das infraestruturas e servizos públicos co fin de evitar que se repitan as gravacións sen consentimento a 87 mulleres ocorridas mentres ouriñaban durante as festas da Maruxaina de 2019 en San Cibrao, que foron colgadas en webs pornográficas.

Así o traslada nun expediente de oficio aberto pola institución no que se analiza o informe presentado polo concello no que se especificaban as medidas tomadas nas festas da Maruxaina, así como as empresas contratadas -á vez que se admitía a posibilidade de "dotar de máis casetas sanitarias para futuros eventos"-. A valedora do Pobo chega á conclusión de que é "necesario" un "cambio de actitudes" e "garantir a seguridade de mulleres e nenas" nas vilas e cidades. Por esta razón, alude a unha localización e acceso aos aseos públicos que "necesariamente, ten que ser segura". Tamén lembra un informe elaborado pola Asociación de Festivais de Música en colaboración con Gabeiras e Asociados, iniciativa que foi parcialmente subvencionada pola Dirección Xeral de Industrias Culturais e o Ministerio de Cultura e Deporte, no que se asegura que "a cantidade de cabinas instaladas" en espectáculos públicos "van moi axustadas a unha normativa desenvolvida en 1982 e que está desactualizada". Todo isto ocorre tras o arquivo provisional dun xulgado de Viveiro das denuncias presentadas, que provocou o impulso de recursos por parte da Asociación de Mulleres en Igualdade de Burela (Bumei) -que exerce de acusación popular- así como de varias afectadas a título particular e de entidades como o Consello Galego das Mulleres. No texto presentado por Fernández Galiño, afírmase que a realidade que se contempla demostra que "aínda existe quen non repara, e moi gratuitamente, de maneira premeditada e indiscriminada, provocar a humillación" ás mulleres "só por selo", cunha invasión da súa intimidade "evidente". Con todo, apela a non confundir "a responsabilidade de quen se comportou así" coa da Administración, aínda que afirma que en eses eventos "o problema pode darse, como se deu".


Summary: Os préstamos concedidos no país descenderon de forma significativa en comparanza co mes de febreiro de 2021.

O número de hipotecas constituídas sobre vivendas diminuíu 3% na Galiza o pasado mes de febreiro a respecto do mesmo mes de 2021, até situarse nos 1.241 préstamos, segundo os datos publicados esta cuarta feira polo Instituto Nacional de Estatística (INE). Así, o país fica significativamente por baixo da media estatal, xa que no conxunto do Estado español a sinatura de hipotecas sobre vivendas medrou 14,6% en febreiro. Só catro territorios rexistraron descensos: Nafarroa (-2,3%), Galiza (-3%), Asturies (-4,6%) e Aragón (-7,1%). Comparando co pasado xaneiro, o número de hipotecas na Galiza caeu 7,2%. Pola súa parte, o capital prestado ascendeu 5,8% en comparanza con febreiro do exercicio anterior, mais diminuíu 3,8%, se se ten en conta o dato de xaneiro, até os 138,7 millóns de euros. O IPC, disparado: bate todas as marcas dos últimos anos e sobe até 10,5% na Galiza Noutra orde, houbo 1.783 hipotecas concedidas a leiras, das cales 50 eran leiras rústicas. O capital total concedido foi de 238,4 millóns de euros. Datos estatais A nivel estatal, o número de hipotecas constituídas sobre vivendas aumentou 14,6% en febreiro, até sumar 36.537 préstamos, unha cifra moi próxima ás 36.702 hipotecas que se asinaron en febreiro de 2020, antes da pandemia. Sempre segundo estes datos do INE, co avance de febreiro, que modera en case 15 puntos o rexistrado en xaneiro, a firma de hipotecas sobre vivendas encadea doce meses de ascensos interanuais consecutivos. O importe medio das hipotecas constituídas sobre vivendas aumentou 7,6% interanual no segundo mes do ano, até os 141.752 euros, mentres que o capital prestado creceu un 23,4%, até os 5.179,2 millóns de euros.


Summary: O presidente non responde á pregunta realizada por PSdeG e BNG, que lle reprochan que se sitúe a carón dos posicionamentos máis extremos da dereita española sobre as linguas cooficiais no Estado.

Núñez Feixoo evitou responder á pregunta que na sesión parlamentar desta cuarta feira lle formularon BNG e PSdeG: se estaba de acordo coa proposta do presidente do seu partido, o PP, de prohibir que se requira o galego para acceder a un emprego público en Galiza. Feixoo optou por cargar contra os portavoces da oposición, para alén de presentarse como o máximo valedor do 'bilingüismo harmónico' ou situarse como representante do 'sentidiño' fronte aos extremismos nos que situou BNG e VOX, igualando ambas as dúas formacións. A portavoz do BNG, Ana Pontón, criticou que esa proposta de Pablo Casado supón crear na Galiza unha lingua de primeira (español) e unha de segunda (galego), e que a mesma vai contra o estatuto de autonomía e a lei de normalización lingüística. "Vostede xa protagonizou un dos momentos máis tristes da historia da Galiza, xa usou esa patraña da 'imposición del gallego' para ter unha presa de votos. Non o repita", afeoulle Pontón lembrándolle o apoio pasado do PP a Galicia Bilinüe. Fernández Leiceaga (PSdeG) lamentou que a "axenda extremista de Vox" acabe por contaminar a do PP e Cs, e lembroulle ao presidente de Galiza que o galego é un elemento central do autogoberno. Se non hai ningún problema para o español en Galiza, preguntoulle o portavoz socialista, por que apoia a proposta que procura impoñer o castelán?. O PP no Congreso votou hai uns meses unha proposta de Ciudadanos que vai no mesmos sentido que a que agora formula Pablo Casado, dixo Leiceaga. Feixoo eludiu responder ao que se lle preguntaba. Desacreditou o BNG por ir coaligado ás eleccións "con Bildu e ERC" e discurseou sobre Galiza como exemplo de "bilingüismo cordial e tolerante" fronte ao nacionalismo, que o que trae é, dixo, "imposición, inmersión, prohibición". De aí o mandatario pasou a afirmar que nunca imos permitir que o nacionalismo se apropie de Galiza", nunha frase que semella máis pensada para consumo dos círculos político-mediáticos conservadores madrileños que para o Parlamento galego. Industria Luis Villares (En Marea) centrou a súa pregunta na ausencia dunha política industrial para Galiza por parte do goberno galego. Puxo o exemplo de Bosch en Vigo e Poligal en Narón como de empresas que se deslocalizan e deixan centos de persoas no paro. "Onde está a unta para defender os empregos?", preguntou. E Feixoo, fiel ao seu estilo parlamentar, respondeu con descualificacións: "A súa política industrial é fechar empresas", "que vostede fale de política industrial é como se quer dar clases de liderado político".


Summary: Con agosto chegan os aniversarios dos asasinatos dos mártires que deron a súa vida por Galiza. Un deles foi Ánxel Casal, que tal día como hoxe era paseado polos falanxistas e asasinado nunha curva de Cacheiras, en Teo. Recuperamos a traxectoria do militante do Partido Galeguista que foi alcalde de Compostela.

O seu derradeiro retrato trazouno a lapis Camilo Díaz Baliño cando ambos estaban presos no cárcere da Falcona, en Santiago. Pouco despois, Ánxel Casal era asasinado. Membro das Irmandades da Fala desde a súa creación, foi un dos asinantes do Manifesto de Lugo, o documento fundacional do nacionalismo galego. Xunto a súa dona, María Miramontes, dixiriu as Escolas do Insiño Galego. A partir de 1924 destacouse polo seu labor editorial coa lingua galega como centro de acción. Creou Lar con Leandro Carré Alvarellos e posteriormente fundou a editorial Nós. Foi Ánxel Casal quen editou, entre outros, Otero, Risco, Castelao, Cunqueiro, Manoel Antonio, Ramón Vilar Ponte, Cabanillas, Blanco Amor, Amado Carballo, Víctor Casas, Filgueira Valverde… e con el colaboraron ilustradores da talla de Seoane, Camilo Díaz Baliño ou Maside. Aliás, da súa imprenta saíron publicacións como a revista Nós ou A Nosa Terra. Militante desde a súa fundación do Partido Galeguista, foi alcalde de Compostela desde febreiro de 1936 até o 9 de xullo. Tamén foi vicepresidente da deputación coruñesa e do comité executivo para o Estatuto. Precisamente, o 16 de xullo, Ánxel Casal entregaba nas Cortes o texto estatutario aprobado o 28 de xuño. Após o golpe de estado fuxiu para Vilantime, parroquia de Arzúa, e foi detido o 4 de agosto. O día 19 o seu corpo aparecía xunto ao de José Areosa Devesa nunha gabia da estrada de Cacheiras, onde hoxe lembra o asasinato un pequeno monumento. Homenaxes O Concello de Teo organiza a homenaxe "Lembrando as vítimas da infamia", con motivo do 82 aniversario do asasinato de Ánxel Casal. Terá lugar este domingo, 19 de agosto, ás 20 horas no lugar da Estivada da Ribeira (Cacheiras). Intervirán no acto representantes dos concellos de Compostela, da Coruña e Arzúa e mais de Teo, encabezados polo alcalde, Rafael Sixto. Por outra parte, para honrar a memoria de quen fora o alcalde de Compostela, o BNG organiza esta segunda feira, 20 de agosto, un acto aberto que contará coa participación de Goretti Sanmartín Rei, portavoz municipal do BNG en Santiago e vicepresidenta da Deputación da Coruña, e coas actuación dos Enxebres de San Lázaro e de Fiz de Cotobelo (Suso Martínez), quen interpretará Ánxel Casal. O acto terá lugar ás 12 horas na Praza 8 de Marzo ao pé do que foi o almacén da editorial Nós. A formación nacionalista tamén reivindicará a figura das mulleres represaliadas, como foi o caso da propia María Miramontes.


Summary: A CGT denuncia a "ausencia das medidas de seguridade mínimas" en varios centros da empresa en Galicia. Un deles, en Arteixo, obrigado a pechar pola sospeita dun caso de coronavirus entre persoal que se apiña en pequenos espazos.

Na fotografía, tirada este pasado martes, oito traballadores de Correos nunha unidade da provincia da Coruña traballan apiñados nun pequeno espazo organizando cartas e paquetería. É unha imaxe coa que o sindicato CGT advirte da "grave e reiterada falta de distancia de seguridade" entre o persoal da empresa pública, desta vez nunha vila da área metropolitana coruñesa pero unha problemática denunciada noutras localidades galegas e do Estado. CGT denuncia ante Inspección de Traballo a "ausencia das medidas de seguridade mínimas" en varios centros de Correos da provincia da CoruñaAsí, o mesmo sindicato presentou xa unha denuncia urxente en Inspección de Traballo na Coruña contra Correos pola "ausencia das medidas de seguridade mínimas esixidas para as actividades laborais" durante a pandemia da Covid-19. O caso únese ás protestas levadas a cabo desde o principio da crise sanitaria por uns traballadores que lembran que forman parte do "segundo colectivo público máis afectado" polo coronavirus, só por detrás do persoal sanitario. A mediados de abril, e xusto antes de que Correos deixase de facilitar datos, o cadro de persoal acumulaba máis de 900 contaxiados ou sospeitosos de estar infectados e 2.300 traballadores postos en corentena, ademais de catro persoas falecidas. En Galicia, o número de casos confirmados pola empresa pública eran de preto de 40 daquela. A mediados de abril, Correos xa puxera 2.300 traballadores en corentena e tiña 900 casos positivos ou sospeitosos; en Galicia había preto de 40 casosDesde o 15 de marzo, Correos prestaba o seu servizo coa metade do persoal ata que desde o pasado luns 11 de abril indicou que se realizaría co 100% dos traballadores, agás persoal de risco, e no horario habitual. "Correos pretende entrar directamente na fase 2 de desescalada prevista no seu protocolo interno", di CGT. Así, e segundo o sindicato, esta "brusca desescalada" efectuouse este pasado luns "sen que Correos cumpra a normativa de distanciamento interpersoal" e sen adaptar os centros de traballo nin reorganizar os horarios, tal e como se viña facendo sen mudar a produtividade laboral. Foi o que comprobou a central en varias oficinas da provincia da coruña, de Ortigueira a Padrón, pasando por Ferrol, Fene, A Coruña ou Oleiros. "Isto está a crear graves e constantes aglomeracións de persoal nos centros especialmente no horario de traballos comúns o que entendemos que supón un grave risco de propagación da Covid-19", denuncia CGT, que cre que Correos "está a precipitarse vulnerando con claridade e impunidade as instrucións da orde emitida polo Ministerio de Sanidade o pasado día 9" e "por un desmedido interese empresarial". Persoal denuncia que a desescalada aplicada por Correos provoca aglomeracións e grave risco; en Arteixo xa pechou a oficina pola sospeita dun caso de coronavirusSegundo puido saber Praza.gal de fontes do persoal, o novo protocolo de traballo en Correos creou xa problemas nunha das súas unidades, a de Arteixo, que amenceu este martes pechada e sen xente logo de que un dos seus traballadores manifestase o pasado martes problemas respiratorios e febre. A compañía mandou fechar as instalacións e enviar os profesionais a casa ante a sospeita dun caso de Covid-19. "A irresponsabilidade axiña pode crear problemas", din as mesmas fontes, que advirten de que no caso de que a sospeita vire en positivo, as preto de 30 persoas da unidade terían que poñerse en corentena ante os contactos estreitos que se produciron nas últimas horas. A CGT lembra que na orde ministerial indícase que se tomarán as medidas axeitadas nas empresas "para garantir a posibilidade de manter a distancia de seguridade interpersoal mínima de dous metros entre os traballadores". No entanto, segundo o sindicato, Correos négase a poñer en marcha estas medidas e alega que o persoal xa ten EPIs (equipos de protección individual), así como unha presunta "imposibilidade" para levalas a cabo por "falta de espazo". De feito, a empresa anunciou a súa desescalada a fijnais de abril e lanzouse ao mercado para obter máscaras, luvas e pantallas faciais, proteccións nas que investiu 15 millóns de euros. Desde este pasado 11 de maio, Correos entrou na terceira fase deste proceso, polo que recuperou xa o seu horario habitual, reincorporou todo o persoal e incorporou tamén o persoal de máis de 60 anos sen patoloxías. A desescalada, advertira, faríase "baixo o cumprimento escrupuloso das medidas de seguridade e prevención, e na garantía da provisión de material de protección suficiente para todo o cadro de persoal". "A solución era ben fácil: manter as quendas e evitar aglomeracións", insisten desde a central, que advirte de que aínda que hai unidades onde si se aplican medidas de precaución que evitan aglomeracións e contactos estreitos, hai moitas outras onde situacións como as denunciadas tamén ocorren. Ademais, a situación en Galicia é aínda máis complexa, con moita dispersión da poboación e centros de traballo pequenos onde traballan moitos carteiros e carteiras pola cantidade de núcleos e casas nas que repartir. CGT cre que Correos debeu manter as quendas e os traballo en días alternos, como fixo desde o 15 de marzo, para asegurar a distancia entre traballadores"Correos fixo moi mal a xestión do coronavirus", contan desde a CGT, que critica que a empresa obviase que a orde do Ministerio indica con total claridade que a organización das quendas tamén deben ser modificados para evitar as aglomeracións alá onde sexan previsibles, tal como son as tarefas comúns de clasificación da correspondencia e a entrada e a saída ao centro. "Correos debe evitar estas aglomeracións organizando os horarios do persoal para cumprir coas normas de protección do persoal e da sociedade, tal como están a facer numerosas empresas privadas e públicas e a inmensa maioría das administracións públicas", insisten, tras lembrar que o traballo en días alternos desde o 15 de marzo e ata o pasado luns "non supuxo alteración significativa ningunha no servizo".Agora, e ante a "falta de diálogo" denunciada, a CGT decidiu poñer unha denuncia e iniciar unha campaña de "conciencación do persoal". "É importante lembrar que os carteiros e carteiras conectan cada día a toda a poboación, visitan as nosas casas e teñen contacto directo con centos de persoas, o que debería levar a Correos a precisamente o contrario: actuar coa maior das precaucións e non empregar subterfuxios para tentar saltarse as normas", conclúe.


Summary: Hai 40 anos, falamos do 1 de febreiro de 1981, miles de persoas manifestáronse en Padrón para protestar contra o expediente de sanción aberto a Xosefa Baamonde, mestra en Dices-Rois, por impartir aulas en galego. A mobilización representou un fito na loita en defensa dos dereitos lingüísticos na Galiza.

A recuperación do galego como lingua do ensino coñeceu significados avances nos anos finais da ditadura e nos inmediatamente posteriores á morte de Francisco Franco. Malia a oposición das autoridades gobernamentais á restauración do idioma propio do país, a acción normalizadora impulsada no ensino polo nacionalismo desde 1972 deu os seus froitos ao longo da década dos 70. Neste proceso xogou un papel determinante a afiliación de Estudantes Revolucionarios Galegos (ERGA), constituída en 1972, e a militancia da Unión dos Traballadores do Ensino da Galiza (UTEG), antecedente da CIG-Ensino fundada en 1974, que non tardou en fixar como deber dos seus adherentes o emprego do galego nas aulas. O labor da ambas as organizacións explica en boa medida que á volta de 1976 o galego fora usado por máis de 30% do profesorado de secundaria. O Decreto de bilingüismo A política dos primeiros Gobernos da autonomía veu pór couto á acción das forzas normalizadoras. Nesta orientación resultou decisiva a aprobación en agosto de 1979 do Decreto de bilingüismo de agosto de 1979, que na práctica puxo condicionantes e limitacións ao ensino en galego e actuou como un instrumento legal para a acción represiva contra as iniciativas normalizadoras que xa se estenderan por todo o país, dando base legal a toda unha serie de denuncias e represalias contra o alumnado e o profesorado que mantiñan unha práctica galeguizadora. O Decreto de bilingüismo, derivado do deseño constitucional e base da Lei de normalización lingüística de 1983 significou a institucionalización do bilingüismo diglósico como norma. As consecuencias do Decreto de bilingüismo non tardaron en notarse. Así, por exemplo, en decembro de 1979 foron denunciados dous ensinantes en Corme, un no Foxo, e déronse tentativas semellantes en Bueu, Salvaterra, Viveiro, Moaña e Lalín, onde se abriu un procedemento a Ramón Varela Puñal. Á volta de marzo de 1980, o mestre do colexio do Foxo na Estrada Alfonso Castro foi denunciado por dar clases en galego, provocando unha vaga de solidariedade en toda Galiza, que rematou cunha manifestación masiva nese mesmo mes na Estrada, onde participaron máis de 7.000 persoas. As denuncias continuaron e repetíronse ao longo dese período con novos episodios noutros centros educativos do país como Nigrán, Baiona ou A Laracha. O procedemento aberto aos ensinantes de Dices, en Rois, Xosefa Baamonde García e Xosé Manuel Penas Patiño, foi un exemplo paradigmático desta enxurrada contra o uso do idioma no ensino. Á volta de outubro de 1980 ambos os mestres foron denunciados pola ANPA do colexio, comezando un expediente disciplinario por faltas "moi grave" e "grave" promovido polos poderes caciquís e instruído polo secretario municipal. A causa contou coa apoio decidido de administracións como a Deputación de Ourense, presidido por unha persoa de Franqueira como Victorino Núñez ou da Consellaría de Educación e Cultura, que non dubidou en culpar da situación "as posturas intransixentes" dos mestres e presentarse en garante do "dereito inalienábel" a decidir dos pais. A sanción contra Xosefa Baamonde O expediente resolveuse cunha dura sanción para Xosefa Baamonde. A ensinante, unha significada militante nacionalista desde a clandestinidade, dirixente da UTEG e que impartía as aulas en galego desde 1972, foi suspendida de emprego e soldo durante seis meses e sometida a trasladado forzoso o curso seguinte. A Administración educativa fundamentou a resolución en que "impartía clases aos alumnos de 4º de EXB, na súa maioría galegofalantes, sen dedicar tempo ningún ao ensino da lingua castelá e mais porque "emprega a lingua galega como única lingua de instrución". A resposta social contra a persecución a Xosefa Baamonde e en defensa do galego no ensino sucedeuse nos primeiros meses de 1981. O 30 de xaneiro, o ensino medio e universitario viviu unha folga masiva, na que segundo A Nosa Terra, "máis de sesenta mil alumnos da universidade e de ensino medio deixaron de asistir á clase. Este mesmo día realizáronse dúas concentracións, unha en Santiago e outra na Coruña, que foron reprimidas pola policía e sendo detidas oito persoas polo simple feito de manifestarse". A protesta tivo continuidade o 1 de febreiro seguinte en Padrón. Respondendo a unha chamada de 11 entidades, arredor de 10.000 persoas, segundo os organizadores, percorreron as rúas da vila tras unha faixa coa lenda "Polo dereito irrenunciábel ao uso do galego no ensino. Non ao Decreto de bilingüismo".


Summary: Veciños da zona remitennos un vídeo que amosan os vertidos de substancias químicas directamente ao mar, a poucos metros da zona do Portiño.

Veciños da zona remitennos un vídeo que amosan os vertidos de substancias químicas dende a depuradora de Bens, na Coruña, directamente ao mar, a poucos metros da zona do Portiño. Non é a primeira vez que se producen vertidos nesta zona e as consecuentes denuncias. Para evitalas, en 2009 construiuse unha canalización que leva as augas fecais a varios centos de metros da costa. Nesta ocasión os vertidos realizáronse directamente na primeira liña de costa. A depuradora de Bens trata a meirande parte das augas fecais da Coruña e a súa comarca.


Summary: [ACTUALIZACIÓN 13H] Trátase dunha traballadora sexual veciña de Ribeira.

As primeiras investigacións sinalan que o cadáver se corresponde cunha muller de 39 anos veciña de Ribeira e traballadora sexual. De nacionalidade sudamericana. O corpo foi atopado na noite do domingo (7 de xuño). O corpo amosaba signos de violencia e todo apunta a que tería sido asasinada cunha arma branca. A investigación continúa aberta mais segundo informa Javier Romero na Voz de Galicia foron detidas dúas persoas pola súa suposta participación no homicidio. Ourense Aliás, o domingo foi soterrada a Socorro Pérez, a muller desaparecida o 2 de maio. Segundo a autopsia foi asasinada dos golpes que recibíu na cabeza situando un traumatismo craneoencefálico como causa da morte. As investigacións apuntan que podería ter sido violada sexualmente.


Summary: A líder nacionalista aposta por "máis mulleres" nas candidaturas municipais e por incorporar a perspectiva de xénero a políticas orzamentarias

A portavoz nacional do BNG, Ana Pontón, destacou a formación nacionalista como "referente" en políticas feministas, singularmente no ámbito local, e cargou contra a Xunta, que nos orzamentos autonómicos para 2023 presentados esta semana "o que fai é reducir no investimento en igualdade". Durante a xornada 'Fortalecer os concellos con políticas feministas', organizada polo Bloque en Moaña (Pontevedra), a líder da oposición galega mostrou a súa firme aposta por incrementar os recursos públicos destinados a igualdade de xénero fronte ao "retroceso" que supón o PP. Queremos máis mulleres nas candidaturas e queremos utilizar o poder que nos dea a cidadanía para mellorar a vida das mulleres Segundo advertiu na súa intervención, dos máis de 12.600 millóns de euros que hai consignados para o próximo ano, as políticas de igualdade "só" contan con 11,3 millóns, un 1,5% menos que nas contas de 2022 e até "un 63%" en relación co 2009. O BNG avoga polo feminismo "de proximidade" desde o municipalismo "É desolador ver como no medio desta crise de prezos que sabemos afecta máis as mulleres, temos un goberno do PP que o que fai é reducir o investimento en igualdade", denunciou Ana Pontón, para cualificar de "vergoña" o feito de que a Xunta "non só non escoite o malestar das mulleres, senón que, por enriba, presente uns orzamentos nos que o peso das políticas de igualdade vai cara atrás". "Máis mulleres nas candidaturas" Fronte a iso, reafirmou o compromiso do BNG "coas mulleres e coa igualdade en todos os ámbitos, tamén no local". "Queremos máis mulleres nas candidaturas e queremos utilizar o poder que nos dea a cidadanía para mellorar a vida das mulleres e do conxunto da cidadanía", recalcou. Neste sentido, Pontón avanzou que a formación nacionalista é referente e que impulsará para as próximas eleccións municipais unha maior participación feminina tanto no deseño das listas, que serán paritarias, como nas persoas que as encabecen. Uxío Benítez: "Hai que protexer o espazo público, o único que é de todos, o máis esquecido" Ademais, prometeu que os gobernos locais nacionalistas destinarán máis recursos ás políticas de igualdade, incorporarán a perspectiva de xénero aos orzamentos e impulsarán iniciativas para "recuperar o espazo público" para as persoas. Isto último, tal e como lembrou, é algo que o BNG xa está "a impulsar, transformando vilas e cidades". Máis mullres na vida política Con todo, Pontón reivindicou a aposta que xa fai o Bloque por incorporar máis mulleres á vida política, como o feito de ter unha portavoz -ela mesma- e unha viceportavoz -Olalla Rodil- no seu grupo do Parlamento galego, que de feito conta con maioría feminina, así como unha eurodeputada -Ana Miranda-. Pontón tamén puxo o foco en que o 25% das súas alcaldías están ocupadas por mulleres: "Claro, é pouco, pero é que está moi por enriba da media galega".


Summary: A Xunta e a Consellería de Sanidade reestruturan os centros sanitarios da circunscrición ourensá.

O pasado 2 de agosto, a Consellería de Sanidade presentou o anteproxecto que modificaba a Lei 8/2008 de Galiza. Pouco tempo tardou en pronunciarse o resto de forzas políticas e os organismos sanitarios correspondentes, denominando esta modificación como "un novo recorte do Partido Popular". O comunicado que lanzaba a Consellería explicaba que o anteproxecto debíase a unha "nova organización territorial" que pretende optimizar os recursos que están dispoñíbeis agora mesmo. Ademais, afirman que tanto "os recursos materiais coma humanos, terán unha maior coordinación en eidos como a atención primaria e a hospitalaria ademais dunha mellor cobertura na asistencia e unha mellor derivación entre os diferentes centros sanitarios". O que implica esta modificación da lei é a nova división por áreas sanitarias coa creación dun total de 14 distritos simplificando e abaratando a situación vixente que contaba con: once áreas, sete Estruturas Organizativas de Xestión Integrada (EOXI) e contabilizando catorce hospitais en todo o país. Mais a oposición ten as súas dúbidas sobre o trasfondo do anteproxecto de lei. A parlamentaria polo Bloque Nacionalista Galego pola provincia de Ourense, Noa Presas, sinalou as consecuencias que supuñan para a provincia esta modificación "dando carta branca á dilapidación dos servizos públicos". Asemade, afirma que non se garante a participación dos Consellos de Saúde, que son transformados nun órgano sen capacidade para cumprir as súas funcións. Fronte á política sanitaria da Partido Popular na Xunta de Galiza, Presas remarcou a necesidade de retirar o anteproxecto de lei e apostar polo reforzo dos tres hospitais ourensás. Ademais, reforzar tamén a atención primaria e deseñar un bo plan de cobertura específica para a poboación moi envellecida, característica da provincia. Asemade, a deputada do BNG e encargada da rama sanitaria, Montse Prado Cores, critica o método de presentación. "Apreséntase no mes de agosto, un mes de pouca actividade no Parlamento e nos hospitais, cun gran número de profesionais de vacacións". Sinala que "o fondo e a forma" non son os correctos e dende o grupo parlamentar da súa organización pedirán a retirada do anteproxecto de lei. Pola banda socialista, o seu portavoz en sanidade, Julio Torrado, denuncia a "covardía" da Xunta ao presentar este anteproxecto no mes de agosto. Ademais de criticar que supón que a partir de agora a participación na sanidade vaise decidir por decreto. "Supón tamén unha ampliación moito máis dura do modelo de áreas sanitarias, cunha redefinición do mapa encamiñada a reducir á nada o peso das áreas comarcais que suporá tamén a perda da xestión directa da atención primaria" finaliza Torrado.


Máis de 60% do seguimento da folga no ensino público non universitario na Galiza. Este é o dado ofrecido polos sindicatos a media mañá desta quinta feira, momentos antes de arrancar a manifestación en Compostela na que tomaron parte centos de docentes. Suso Bermello, secretario nacional de CIG-Ensino, sindicato maioritario neste sector, situou esta manifestación como "colofón" a semanas de "mobilización". Cifrou a participación no paro de 60%, "unha cifra que respalda a postura dos sindicatos", e subliñou que a folga "defende os nosos dereitos e non privilexios", lembrando que o profesorado galego "leva unha década arrastrando recorte tras recorte e está farto". Esta quinta feira o profesorado galego baleira as aulas nunha folga xeral en todo o sector público educativo para reivindicar a recuperación das horas lectivas que perderon nos últimos anos cos recortes. Estas horas son as que ten que realizar o profesorado de maneira presencial nas aulas e que se completan coas que empregan para realizar outro tipo de tarefas até sumar o horario de traballo. A xornada laboral é a mesma sempre mais estas horas reducen a realización doutras tarefas como actividades, dinamizar bibliotecas ou mesmo preparar aulas. A xornada de folga é histórica pola unidade sindical após o silencio continuado ás diferentes peticións de diálogo á Consellaría de Educación que non obtiveron resposta. A coincidencia é total nos seis sindicatos, os tres con representación na mesa sectorial (CIG, CCOO e ANPE) e aqueles que teñen algunha representación nas xuntas de persoal (FeSP-UXT, CSIF e STEG). Nun manifesto conxunto sinalan que "o persoal docente do ensino público padecemos recortes salariais, a introdución de taxas de reposición, a perda de postos de traballo de persoal interino e o apoio crecente á privatización do ensino público". Puntualizan que "o profesorado galego non está demandando traballar menos, está esixindo traballar mellor e quere algo tan básico como que se respecten os acordos asinados" e exixen que "o primeiro paso é recuperarmos os nosos horarios lectivos, coa intención de mellorar a calidade do ensino público". Días previos á xornada de folga CIG denunciou "presións" por parte de Inspección nos centros educativos e redución de horas a parte do profesorado dos mesmos. Por outro lado, os sindicatos criticaron os servizos mínimos desta xornada na que se obriga a traballar a todo o persoal das escolas unitarias.


Summary: Será do 25 ao 28 de abril e actuarán unha ducia de grupos e bandas de diferentes estilos, desde trap a punk, pasando polo indie, o pop, ou os sons sixties.

A música en galego pasa por un momento de saúde envexábel. Embora a perda de falantes e o retroceso do uso nas franxas máis novas da poboación, a vitalidade da música no noso idioma actualmente non está en dúbida. E non falamos de música tradicional ou cantautores. Cántase en galego en máis estilos ca nunca e hai todo un fervello de grupos e bandas a apostar na língua propia de Galiza como a súa. Esta vitalidade vai poder ser partillada en Pontevedra da man do Galegote Rock, que vai decorrer entre o 25 e o 28 (maratón) de abril. Salas de música mais principalmente prazas e rúas van ser os escenarios onde poder gozar da ampla oferta desta edición. Abrirá fogo o dúo Voodoo o día 25, tomando o relevo o trap de Boyanka Kostova o 26 de abril e os inclasificábeis Monoulios Dop o día seguinte, o 27. O día grande vai ser o 28. Esa xornada toda Pontevedra vai sonar a música en galego. É a quenda de Son da Rúa, Cinta adhesiva, Espiño, Esposa, Ataque Escampe, The Lelly Kelly´s, Os Amigos dos Músicos e Dakidarría. E non faltarán DJs para poñer o ramo. Ademais, haberá obradoiro de graffittis (coa temática xirando en torno á homenaxeada no Día das letras Galegas, María VictoriaMoreno).


Summary: O decreto lei aprobado esta semana polo Goberno do Estado mantén a confusión sobre as restricións que os territorios poden aplicar, con resolucións contraditorias entre tribunais superiores e sen unha doutrina unificada á vista até o paso das semanas, o que limita a capacidade de acción contra a Covid-19.

O final do estado de alarma a partir das 23:59 desta noite abre unha situación en teoría prevista pola aprobación dun decreto lei esta semana que a regula, mais que na práctica está inducindo á confusión en boa parte dos territorios do Estado, onde os mesmos tribunais están impulsado medidas contraditorias entre si. No caso das Illas Balears ou do País Valencià, os seus tribunais superiores autorizaron medidas como o toque de recoller e limitacións nas reunións sociais; mentres que en Euskadi, cuns datos epidemiolóxicos sensibelmente peores, o Tribunal Superior de Xustiza do País Vasco resolveu que non poden manterse nin toque de recoller nin as limitacións nas reunións, argumentando que isto afectaría a dereitos fundamentais recollidos na Constitución, polo que sen estado de alarma sería ilegal que permitisen o desenvolvemento destas medidas. Isto levou o lehendakari, Íñigo Urkullu, a rexeitar o decreto de máis medidas de control da situación derivada da pandemia da Covid-19 se non contan con garantías xurídicas para manter a súa vixencia, á par que explicaba que non sería responsábel asumir o "risco" de aplicar estas restricións se cabía a posibilidade de que fosen rexeitadas polos tribunais de xustiza. A meirande parte dos territorios renunciaron por recomendación dos seus servizos xurídicos a solicitar que se manteña o toque de recoller, non así Nafarroa e Canarias, que o manterán a expensas de que o seu tribunal superior decida se o suspende. Unificar medidas Á espera de que estas medidas cheguen ao Tribunal Supremo, que recibiu o encargo de "unificar" as distintas restricións que se poidan propor, polo de agora só as medidas de redución de capacidade e de control horario conta coa aprobación xeral dos tribunais superiores. O decreto aprobado polo Goberno reduce os prazos do recurso de casación para que o Supremo poida responder dúas semanas despois da solicitude, o que imposibilita que as medidas se unifiquen nos vindeiros días. O Supremo cuestiona o decreto lei do Goberno do Estado O Tribunal Supremo, primeiro por medio do presidente da Sala do Contencioso Administrativo, César Tolosa, e despois por medio dun informe interno desenvolto polo Gabinete Técnico, revélase contra o decreto lei impulsado polo Goberno do Estado, cuestionando "a constitucionalidade da posición institucional na que se veñen situar os tribunais de xustiza, como unha sorte de copartícipes executivos no proceso de adopción de medidas administrativas". Amais, advirten que non é seguro que rematen por fixar unha posición común entre as medidas dos territorios contra a Covid-19, polos requisitos que implica o recurso de casación, ademais de pór en dúbida que o decreto lei sexa a vía lexislativa axeitada, ao tratarse de restricións de dereitos fundamentais.


Summary: As xornadas organizadas pola Asociación Mulleres da Industria da Música (MIM) o vindeiro 17 e 18 de decembro na Coruña teñen un obxectivo: "Crear un debate aberto e notorio sobre feminismo e industria musical e planear estratexias de traballo efectivas para reverter a actual situación de desigualdade".

Con esa finalidade convocaron, no Centro Cívico Cidade Vella e co apoio do Concello, membros de asociacións de ámbito estatal, internacional ou nacional, entre estas últimas Mulleres Galegas Kañeras, Asociación Galega de Profesionais da Xestión Cultural ou Músicas ao Vivo. "Os debates perseguen ir máis alá dos clásicos discursos das mesas redondas", sinalan as organizadpras. Segundo explica Mulleres da Industria da Música -asociación estatal constituída en 2016 e con máis de 300 asociadas-, os dous días de encontro tratarán "diferentes eidos, e percorrerán a situación actual do sector na Coruña, a visión de diversas administracións públicas, o uso do corpo da muller na música ou a necesidade de cotas na programación". Os contidos A xornada da segunda feira, 17 de decembro, abrirá coa benvida da presidenta da entidade organizadora, Carmen Zapata. Despois, a partir das 11, debaterase sobre "a situación actual da industria musical na Coruña". O segundo dos paneis, ás 12.45 horas, versará sobre "a administración pública e a igualdade na industria musical". De tarde, despois das 16.30 horas, o tema tratado será "o uso do corpo da muller na música, da cousificación ao empoderamento". "Entidades e redes, formas distintas e complementarias de impulsar a igualdade" servirá para dar conta de, entre outras cousas, "as máis de 20 asociación feministas relacionadas coa música formadas en Europa dende 2016". Será ás seis da tarde. A segunda xornada, terza feira, comezará ás 11 horas coa mesa Tecendo redes: colectivos galegos construíndo en perspectiva de xénero. Ás 12.45 horas, discutirase sobre "responsabilidade nos obxectivos de cambio e equeilibrio de xénero nas programacións" e responderase á pregunta de se "¿pode ser o boiciot unha nova forma de presión e empoderamento?". A tarde estará, outra vez, dividida en dúas sesións. A inicial, ás 16.30, dedicada á "igualdade na programación musical, cotas e outras medidas". Na segunda e final exporanse as conclusións das xornadas e "definiranse obxectivos e liñas de traballo para 2018".


Summary: 3 goles ao Sevilla. Segundo hat trick da temporada. 19 goles no que vai de curso. Os ollos postos no mundial de Rusia. O acelerón de Iago Aspas nesta liga levouno a desprazar da cimeira do santuario celeste todo un icone celeste, Vado Gudelj.

114 goles en partidos oficiais co Celta. Unha enormidade. Récord histórico. Quen o logra é un futebolista da casa. Iago Aspas (Moaña, 1987). Co seu hat trick deste sábado perante o Sevilla -perante unha das escadras máis potentes do campionato- Aspas supera por un tanto toda unha lenda celeste e actual delegado da equipa viguesa, Vlado Gudelj (Trebinje -actual Bosnia Hercegovina-, 1966), aínda que fica relativamente lonxe dos máximos realizadores de todos os tempos do Celta, os míticos Moncho Polo, Manuel Copena, Rogelio Tapia e Hermidita (con 169, 166, 119 e 119, respectivamente). O Celta ten Iago Aspas e iso foi máis que de abondo para derrotar o Sevilla (4-0) e voltar a acreditar nas súas opcións europeias. Mais o Celta non é só Iago Aspas. Este sábado foi tamén Sergio Álvarez (Catoira, 1986). Providencial en varios disparos a gol do Sevilla. E o Celta foi tamén Hugo Mallo, Jonny e Brais Fernández, a nova xoia da Madroa. Cinco futebolistas da canteira na equipa titular, a amosar o potencial do fútebol galego na que é talvez a mellor liga do planeta. Gozou a parroquia de Balaídos, cun Aspas que desta volta -perante a ausencia de Maxi- asumiu o rol de punta de lanza, ás súas costas un Brais Méndez que tamén vai para futebolista de escándalo. Xa na madureza da súa carreira, Aspas está a mostrar a súa enorme versatilidade. Tanto marca -con goles dunha calidade exquisita- como asiste. Coñece todos os códigos da linguaxe dun punta. Brais ten ben en quen fixarse. Celta: Sergio, Hugo Mallo, Sergi Gómez, Roncaglia, Jonny (Cabral, min.76), Lobotka, Wass (Radoja, min.74), Pablo Hernández (Boyé, min.82), Brais Méndez, Sisto, Iago Aspas. Sevilla: Soria, Layún, Kjaer (Lenglet, min.39), Carriço, Guilherme, N'Zonzi, Pizarro (Vázquez, min.59), Sarabia, Banega, Sandro, Ben Yedder. Goles: Arana (1-0, min.38, en p.p.); Iago Aspas (2-0, min.57); Iago Aspas (3-0, min.61); Iago Aspas (4-0, min.78). Árbitro: Álvarez Izquierdo, do comité catalán. Cartóns a Jonny (Celta); Pizarro, Banega (Sevilla). Campo: Balaídos, 16.919 espectadoras/es.


Summary: O Casino 1889 de Carballo acolle esta tarde (20.30 horas) a celebración da terceira edición do Día dos Medios en Galego, que impulsa a Asociación de Medios en Galego, Amega, para reivindicar, mediante a palabra e mais a música da banda Terbutalina, o papel dos máis de 100 medios que se editan en galego e a súa incidencia no futuro do país.

Que celebra a asociación este 7 de febreiro? Queremos facer fincapé na orixe do Día dos Medios en Galego, que é lembrar heroicidades como O Tío Marcos d'A Portela (editado por primeira vez o 7 de febreiro de 1876). Que unha publicacion integramente en galego conseguise chegar a vender 4.000 exemplares nun momento en que máis de 60% da poboación galega era analfabeta é todo un éxito. Nós intepretamos que se logrou usando o galego, a ironía e o humor e, sobre todo, conectando coas preocupacións dos sectores máis desfavorecidos: labregos, mulleres… Tamén soubo crear canles de distribución innovadoras a través das feiras e mercados. Cómpre tomar nota? Estamos ante un fenómeno de vibrante actualidade aínda hoxe, que reflexa que o idioma galego non foi unha pexa para a viabilidade dunha publicación xornalística senón que se puido converter nun factor positivo. Que mudou desde que se puxo en marcha esta iniciativa? O avance vén sendo moi positivo. Xa cando instituímos o Día dos Medios en Galego queriamos que fose un punto e á parte na realidade da comunicación en galego. Desde 2018, pasouse das 50 cabeceiras aos máis de 100 medios grandes e pequenos. Este ano, ademais, queremos saudar tres nacementos, como sodes Nós Diario, o dixital especializado en deporte feminino As Nosas, e Mazarelos, unha revista de historia en dixital e papel. Cal é hoxe a saúde dos medios en galego e centrados na Galiza? Hai un florecemento e, diante desta realidade, queremos facer músculo para conectar coas novas tendencias do mundo da información, elaborar produtos que cheguen á audiencia e que satisfagan necesidades sociais. Máis alá deste idioma que nos serve de nexo e de símbolo, hai que dar un paso máis para configurar unha axenda informativa galega, que permaneza atenta ao que ocorre en todo o mundo, pero que non quede en escoitar só os altofalantes de Madrid. Os medios xogamos un papel importante e temos que xogalo aínda máis, no que denominamos como 'regaleguizar Galiza': promover o uso do idioma en todas as xeracións, comprometérmonos co galego, co medio rural, co ensino e a sanidade pública, co papel da muller, coas capas de poboación máis desfavorecidas… Ademais do galego como identidade, isto tamén reflexa unha maneira de estar no mundo que ten que traducirse nunha oferta plural para unha cidadanía con preferencias diversas. Falaba do papel das mulleres. Como está hoxe nos medios? Hai un cambio, que está en sintonía co papel preponderante das mulleres na sociedade en todo o mundo. Estase a dar unha toma de conciencia da importancia da loita feminista e da pelexa pola igualdade, polo dereito a acceder en condicións de igualdade a postos de responsabilidade, onde aínda seguen moi marxinadas. Un dos retos ten que ser afondar nesta liña. No acto desta tarde están representadas varias Administracións. Cal é a súa incidencia no estado dos medios en galego? O nacemento deste día, ademais de para petar na conciencia da cidadanía, buscou tamén servir para petar nas institucións, nomeadamente na Xunta, porque o seu papel de apoio até o momento foi, por dicilo suavemente, manifestamente mellorábel. Seguiremos insistindo.


Summary: Os gromos obligan a fechar a escola unitaria de Dodro. As consecuencias dos contaxios sucédense en toda a Galiza e non só nos centros educativos. Por exemplo, o restaurante A Cofradía, de Rinlo, tamén comunicou o feche durante 14 días polos positivos de varios dos seus traballadores.

Galiza segue a sumar casos de coronavirus nas escolas infantís e colexios poucos días despois de que comezara o curso nestas etapas educativas. Tras confirmarse positivos en centros de Pontevedra ou Carballo, por exemplo, hoxe soube que xa están en corentena dúas aulas de senllas gardarías en Negreira e Vigo. En Negreira detectouse un positivo nunha clase de crianzas de dous e tres anos polo que foi preciso tomar as precaucións precisas para evitar máis contaxios. O alcalde do municipio, Manuel Ángel Leis, confirmou que de momento as coidadoras da instalación foron sometidas ás PCR e deron negativo. No caso de Vigo, Política Social informou dun confinamento para o alumnado e profesorado dun aula da Escola Infantil Lacaba, situada na avenida de Europa. Novamente o positivo foi dun menor dun grupo de nenas e nenos de dous e tres anos. Como estabelece o protocolo de seguridade sanitaria, púxose en corentena a todos os nenos desa aula (11 menores) e á súa profesora, á espera dos resultados das probas PCR que se lles realizarán ao longo das próximas horas. No caso de que os resultados sean negativos, a volta ao colexio marcarase para o luns. Tamén se rexistraron positivos nun centro de Dodro, o que implicou o feche da escola unitaria na que foron detectados e hai outra gardaría afectada en Compostela. No primeiro dos casos, un alumno padece o virus polo que todo o estudantado -son 15 crianzas repartidas nos cursos de 4º, 5º e 6º de Primaria- tivo que ser posto en aislamento. Isto derivou no feche temporal do centro. Na escola municipal de infantil de Salgueiriños, en Compostela, as probas detectaron un caso activo nunha alumna. Esta situación afecta a outras 13 crianzas e seis educadoras que tiveron contactos estreitos coa pequena. Feches tamén en locais de hostalaría Esta nova coincidiu coa comunicación por parte da xerencia do restaurante A Cofradía de Rinlo, na Mariña, de que o estabelecemento permanecerá fechado polo menos 14 días. A decisión foi obrigada para "garantir a seguridade" da clientela e o cadro de persoal. Este negocio, moi concurrido nesta pequena localidade mariñeira, fixo probas a todas as empregadas e empregados aínda que "non presentaban ningunha sintomatoloxía". Porén, houbo varios positivos. Segundo declaracións da área sanitaria a Europa Press, este gromo ten un total de seis casos asociados, malia que non todos están relacionados co estabelecemento de hostalaría.


O pasado domingo, en plena declaración do estado de alarma polo coronavirus, a Casa Real emitía un inédito comunicado no que o actual xefe do Estado, o rei Felipe VI, aseguraba estar disposto a renunciar á herdanza do seu pai, o anterior rei e avanzaba, ademais, a retirada da asignación de fondos públicos a Juan Carlos de Borbón. Facíao no mesmo documento no que admitía que, cando menos de hai un ano, sabía dos 100 millóns de euros presuntamente recibidos polo seu proxenitor de Arabia Saudita e depositados nunha fundación na que el mesmo, Felipe de Borbón, figuraba como beneficiario -tal e como publicaron medios como o británico The Telegraph-.O discurso do monarca sobre o coronavirus chegou tras o inédito comunicado sobre a herdanza do seu pai e os fondos de Arabia SauditaEste comunicado daba resposta á pregunta que, en diversos ambientes políticos e mediáticos -pero tamén entre sectores da cidadanía-, se refería ao silencio do monarca a respecto da pandemia. Máis aínda despois da súa última e soada intervención á marxe das mensaxes de Nadal: o durísimo discurso contra o independentismo catalán apenas corenta e oito horas despois do referendo do 1 de outubro do 2017.Con este pano de fondo, dende que a Casa Real anunciou que Felipe de Borbón ofrecería un discurso este mércores, 18 de marzo, espalláronse polas redes sociais e os teléfonos móbiles de milleiros de persoas a convocatoria dunha cazolada para, cadrando con esa intervención, protestar contra o rei. Xa fose para reclamarlle que os controvertidos fondos de Arabia Saudita vaian para a sanidade pública ou tamén para reivindicar a república, o dereito de autodeterminación ou, sinxelamente, expresar indignación cara á súa persoa.Todos estes sentimentos confluíron en balcóns e fiestras de múltiples barrios por todo o Estado. Tamén en Galicia. Unha hora despois do aplauso que xa está a tornar tradicional durante o confinamento para recoñecer o traballo do persoal que está a loitar contra a pandemia dende múltiplas frontes, o que bateron foron as potas. As redes foron testemuño da expansión da protesta, dende barrios que tradicionalmente votan maioritariamente pola esquerda ata en rúas tradicionalmente máis tendentes á dereita.No que atinxe estritamente ao discurso, o rei obviou o caso dos cartos de Arabia Saudita e limitou a súa alocución a apelacións máis ou menos xenéricas á unidade na loita contra o coronavirus. "Agora temos que resistir, que aguantar e temos que adaptar os nosos modos de vida e os nosos comportamentos ás indicacións das nosas autoridades e ás recomendacións dos nosos expertos para gañarlle ao virus. Todos debemos contribuír a ese esforzo colectivo coas nosas actitudes e as nosas accións, por pequenas que sexan", dixo nunha breve intervención. A intervención completa pódese ver aquí.


Summary: Unha sondaxe outorga o 18% de votos na primeira volta dos comicios de decembro a Femu a Corsica, que ficaría por diante das listas da dereita e esquerda francesa. Os independentistas de Corsica Libera lograrían o 8% dos sufraxios.

En decembro hai eleccións en Córsega para elixir a súa Asemblea. A pequena illa mediterránea de 316.000 habitantes e integrada no Estado francés está chamada a renovar os 51 deputados da institución para unha lexislatura de dous anos. O por que desta brevidade é que en 2017 os corsos terán que volver acudiar ás urnas para votar unha renovada Asemblea de Córsega, na que se funda a actual asemblea territorial e os dous consellos departamentais. A coligazón Femu a Corsica, integrada por nacionalistas e autonomistas, encara a cita con esperanza e ilusión, como recoñece o seu cabeza de lista e alcalde de Bastia, Gilles Simeoni. Non é para menos. O nacionalismo pode ser, por vez primeira, a formación con maior apoio na illa, informan en Nationalia. Así o vaticinan enquisas e sondaxes. Femu a Corsica lograría o 18% dos votos en primeira volta, sobrepasando a dereita francesa (16%) e á esquerda gala, liderada por Paul Giacibbi, que obtería un 12% e empataría coa ultra-dereita da Fronte Nacional de C. Canioni. Estas mesmas enquisas indican que podería pasar á segunda volta das eleccións os independentistas de Corsica Libera, de Jean-Guy Talamoni, que acadarían o 8% dos votos. A Fronte de Esquerdas, nucleada en torno aos comunistas franceses, obtería un 7%, ficando fóra da segunda volta. En 2010 a esquerda francesa gañou os comicios á asemblea, obtendo 24 escanos de 51, a dereita gala logrou 12, Femu a Corsica, 11 e os independentistas de Corsica Libera, 4.


Summary: O rapeiro catalán foi acusado de enaltecemento do terrorismo pola súa canción Democracia su puta madre. Segundo o tribunal "o discurso do odio non está amparado pola liberdade de expresión".

Pablo Hásel foi condenado pola Audiencia Nacional española esta terza feira a dous anos de cadea por un delito de enaltecemento do terrorismo. O tribunal, que apelaba á canción Democracia su puta madre para xustificar as acusacións, asegura na súa sentenza que "o discurso do odio non está amparado pola liberdade de expresión". O rapeiro catalán negou durante a vista oral do xuízo que a súa música enalteza o terrorismo ou humille as vítimas da violencia, porén para a maxistratura cancións como Democracia su puta madre --na que pide a liberdade para Manuel Pérez Martínez 'Camarada Arenas', ex-secretario xeral do PCE(r)-- aluden a "bandas terroristas e algúns dos seus membros" polo que constitúen un delito de enaltecemento do terrorismo. Na súa declaración Hasel asegurou que "ninguén me ten que dicir a quen admirar nen a quen considero heroe" e afirmou ser libre para pensar que os integrantes dos Grapo non lle parecen terroristas. Após ser detido pola policía española unha maré de artistas e persoas anónimas exixiron através das redes sociais a súa posta en liberdade. Grupos como Los Chikos del Maíz, Arma X, KOP, Obrint Pas ou Cesk Freixas apoiaron a absolución do rapeiro e denunciaron coa súa sinatura "o arresto indiscriminado" e o golpe á "liberdade de expresión" que supuña a súa detención. Finalmente o tribunal, condénao a 2 anos de privación de liberdade.


Summary: A CIG-Saúde A Mariña denuncia que o hospital queda sen especialistas en uroloxía durante a segunda quincena de agosto, o que na práctica supón a paralización e suspensión de todas as consultas, revisións, operacións cirúrxicas e o traslado das urxencias de ao HULA.

O sindicato nacionalista pon de relevo a clausura desta especialidade médica no Hospital da Mariña por falta de profesionais que presten o servizo para pór en contexto unha perda asistencial que non é nova nin puntual. Perda da área sanitaria propia Desde a CIG-Saúde lembran que o 30 de agosto de 2017, o deputado popular José Manuel Balseiro explicou que a reforma da Lei de Saúde e a supresión da área sanitaria da Mariña lonxe de debilitar o hospital comarcal permitiría seguir ampliando a oferta de recursos cunha atención máis próxima, "algo que no día a día vemos que é unha mentira máis do Partido Popular", sinalan. O 6 de setembro de 2017, engade a organización sindical, o anterior responsábel de Sanidade, Jesús Vázquez Almuíña, salientou o avance que ía supor esta reforma sanitaria, achegando especialistas dos hospitais centrais aos da periferia para evitar os desprazamentos das pacientes. "unha mentira máis" salientan. Como se atende unha urxencia urolóxica vía telefónica e a máis de 100 quilómetros de distancia? A realidade das doentes da Mariña afasta calquera destas facilidades da súa experiencia asistencial, advirten. Máis desde que o futuro da sanidade galega parece ser "por teléfono". Recursos de proximidade "Como se atende unha urxencia urolóxica vía telefónica e a máis de 100 quilómetros de distancia?, pois trasladando aos pacientes ao HULA como están a facer", incide a CIG-Saúde. Nestes sentido, preguntan directamente ao presidente galego, Alberto Núñez Feixoo, polos "mellores servizos que ían implantar". "Onde está a blindaxe do hospital ou cales son os numerosos profesionais que ían vir para Burela?". Desde, a CIG-Saúde A Mariña, esixen á Directora do Distrito Sanitario, María José Cortés Canay, que exerza as súas competencias e que empregue os recursos necesarios para garantir unha atención urolóxica de proximidade, e de non ser capaz de defender a atención sanitaria da veciñanza da Mariña que presente a súa dimisión. A central nacionalista considera que debe primar o dereito da cidadanía a recibir unha atención sanitaria pública de calidade, polo que anima os usuarios e usuarias e presentar reclamacións oficiais a través do servizo de Atención ao Paciente. Ademais, afirma, non permitirán "ningún recorte máis nos servizos públicos e no benestar social da poboación por parte do Partido Popular".


Summary: Gonzalo Caballero, Iván Puentes e Rafael Villarino debaten na Radio Galega sobre o futuro do Partido Socialista e a batalla interna polo liderado que se decide este domingo. "O PSdeG é un alumno avanzado; levamos case dez anos desangrándonos en liortas", advirte o ex-alcalde de Fene. Máis de 180 centros de votación para 10.400 militantes en Galicia

A "experiencia e o realismo" fronte a unha "verdadeira alternativa de esquerdas" e pola "participación interna", ademais dunha chamada á "cabeciña" e á "unidade" no partido. Estas son as claves das tres opcións entre as que este domingo optarán os militantes do PSOE nas primarias nas que elixirán o seu novo secretario xeral. Foron expresadas desde Galicia por destacados cargos do PSdeG vinculados ás candidaturas de Susana Díaz, Pedro Sánchez e Patxi López respectivamente no debate organizado pola Radio Galega. Villarino alude á "experiencia" de Díaz, Caballero á "alternativa de esquerdas" que representa Sánchez e Puentes á "unidade" que procura López Rafael Villarino, alcalde de Amoeiro e defensor da candidatura da presidenta da Junta de Andalucía; Gonzalo Caballero, militante vigués, candidato ás primarias no PSdeG ata que deu o seu apoio a Leiceaga e afín ao ex-secretario xeral; e Iván Puentes, ex-alcalde de Fene, concelleiro agora en Pontevedra e apoio do ex-lehendakari. Mantiveron un debate no programa Galicia por Diante e amosaron as enormes diferenzas que as diferentes familias socialistas manteñen tanto a nivel de Estado como no país, onde a división vén de lonxe. Así de claro o deixou Iván Puentes, que cre que "o PSdeG é un alumno avanzado" nas diferenzas no PSOE. "Levamos case dez anos desangrándonos en liortas internas que nos levaron a unha situación electoralmente complicada como a de agora, na que non estamos perto de derrotar o PP", dixo nun debate no que ergueu a bandeira da "unidade" como "primeiro paso para construír un proxecto crible". Recomendou "aplicar esa receta" tanto na formación en Galicia como a nivel federal e reivindicou a Patxi López como ese "pegamento necesario" para que "ningún candidato poida dirixir o partido só cos seus postulados e coa tentación de caer no axuste de contas". "Ao PSOE faille falta cabeciña", engadiu. "Levamos case dez anos desangrándonos en liortas internas que nos levaron a unha situación electoralmente complicada", advirte Puentes Aludiu a ambos os dous rivais do ex-lehendakari neste proceso de primarias para advertir dun futuro que ve xa no presente na casa dos socialistas galegos. "O PSdeG ten a súa propia problemática, pero o que ocorra nas primarias vai afectar o conxunto do país e as diferentes comunidades", advertiu logo Gonzalo Caballero, que foi máis aló ao asegurar que o resultado da votación do domingo "traerá unhas consecuencias electorais, tamén para o partido en Galicia". Alude á eterna discusión entre o maior ou menor achegamento a Podemos e o nacionalismo de esquerda e, por extensión, á vinculación que a formación debe ter coas mareas ou mesmo o BNG. "Non nos podemos negar a ese diálogo", asegurou. "Non nos podemos negar a ese diálogo", di Gonzalo Caballero respecto de acordos con Podemos Ante iso, Caballero di que o PSOE elixe tamén entre "se quere ser alternativa de esquerdas ou posibilitador de gobernos do PP en circunstancias excepcionais" e avoga por "rectificar a abstención gratuíta sen condicións" que permitiu a Rajoy chegar á presidencia do Goberno. "Nestas primarias ten que quedar claro que a abstención foi un erro", insistiu, aínda que nin el nin o resto dos representantes apostaron por unha moción de censura. Para Rafael Villarino, pola contra, o tema da abstención "non foi para tanto". "O propio Patxi López aceptouna e agora critícaa; non foi tan tráxico", asegurou, logo de que Iván Puentes recoñecese que esa decisión "afectou" porque "se fixo fatal". "Non apoio como se fixo, pero é un erro centrar o futuro nese debate", engadiu quen cre que unha mudanza no goberno a través dunha moción de censura non é posible. "A primeira gran mentira é crer que a maioría de esquerdas existe e aí mordemos o anzol de Podemos como idiotas", aclara o ex-alcalde de Fene, que advirte que o PSOE "non pode ser alternativa, neste momento, xunto a ERC ou o PDeCat". Para Caballero, o obxectivo debe ser "recuperar réditos electorais e nas próximas eleccións poder darlle unha alternativa" á cidadanía. "É cuestión de aritmética e os números non dan", insistiu o rexedor de Amoeiro. "Hai un relato personalista de Pedro Sánchez, parte del e acaba nel. Eríxese en vítima e salvador", di Villarino Onde non houbo coincidencia foi na análise da división interna e as causas de tal desafección no PSOE. "Hai un relato personalista de Pedro Sánchez, parte del e acaba nel. Eríxese en vítima e salvador de todos os problemas", cargou con dureza Villarino, que advertiu dun posible "cesarismo para perpetuarse no poder" no caso de gañar o ex-secretario xeral e que insta a "esquecerse de conspiracións". Para Caballero, pola contra, o proceso acontecido no Comité Federal supuxo "que uns cadros políticos argallasen unha operación para forzar a caída dun secretario xeral, derrocar a dirección e acabar impoñendo unha abstención". "Pedro Sánchez foi derrocado a través dunha operación do aparato", insistiu. Pola súa banda, Iván Puentes, recoñeceu que non lle gustou nada o acontecido por darse "unha imaxe desastrosa para os votantes", pero advertiu de que "non se pode exculpar de todo a Pedro Sánchez". "Dimitiulle a súa directiva e perdeu unha votación", resumiu quen lembrou que "as primarias existían antes de que Sánchez nos alumease con elas". "A clave é ser ou non alternativa de goberno proque agora o PSOE non o é; un PP acusaso pola corrupción métenos unha derrota en xuño e logo outra maior en decembro; a unidade é o principal", resumiu. "Resolvamos o dilema da folla de ruta, a posición política e as ideas e logo virá a unidade", retrucou Caballero. "Resolvamos o dilema da folla de ruta, a posición política e as ideas e logo virá a unidade", advirte Gonzalo Caballero No fondo da batalla política a nivel federal, a que se prevé nun futuro non moi lonxano nun PSdeG tan ou máis dividido que o PSOE, mesmo logo das primarias para a elección de candidato á Xunta que gañara Leiceaga, apoiado daquela por Iván Puentes e aliado final do aspirante Gonzalo Caballero. A pouco da votación, o resultado semella apertado, pero a vitoria en número de avais de Pedro Sánchez volveu amosar a clara división entre unha parte do partido e a que, liderada polo alcalde de Vigo, Abel Caballero, e outros veteranos responsables socialistas, apoia a Susana Díaz. A deste domingo tan só será unha previa para o socialismo galego.


Summary: Ao longo do ano estes grupos traballaron eliminando especies invasoras en 500 hectáreas de terreo en Corcubión, Lousame, Cenlle, Dodro, Cerdedo-Cotobate, Ponteareas ou Pazos de Borbén, onde terá lugar a unha nova actividade o 12 de xaneiro

O pasado 21 de abril naceron as Brigadas deseucaliptizadoras, unha iniciativa de voluntariado ambiental para recuperar a biodiversidade e combater a eucaliptización impulsada por Verdegaia e numerosos colectivos e comunidades de montes a nivel local. A primeira acción tivo lugar na Área Conservada pola Comunidade Veciñal de Froxán (en Lousame) primeiro espazo galego en ser recoñecido con esta figura de protección das Nacións Unidas. Dende entón as Brigadas levaron a cabo unha ducia de accións en oito concellos de toda Galicia, dende Corcubión a Cenlle, pasando por Dodro, Cerdedo-Cotobate, Ponteareas ou Pazos de Borbén, onde terá lugar unha actividade o vindeiro 12 de xaneiro. En total, a iniciativa incorporou xa 533 hectáreas de territorio e nas súas accións participaron 350 brigadistas voluntarios e voluntarias En total, a iniciativa incorporou xa 533 hectáreas de territorio e nas súas accións participaron 350 brigadistas voluntarios e voluntarias, que eliminaron especies exóticas invasoras (particularmente eucalipto mais tamén acacias) en zonas de alto valor natural, paisaxístico ou patrimonial. O proxecto está tamén pensado para que calquera colectivo (comunidades de montes veciñais, asociacións veciñais, grupos de sendeirismo...) poida implicarse na organización dunha brigada local. A través de Verdegaia, as Brigadas dispoñen dun fondo que permite a adquisición de ferramentas e outros materiais de loxística, así como avituallamento (comida e bebidas) para as voluntarias. Destacan que "as accións das Brigadas, cun non menos importante sentido de convivio e comunidade, artículanse normalmente por volta dos conceptos tradicionais de roga (chamada ao traballo en común) e albaroque (xantar comunal ofrecido ás voluntarias)". O fondo tamén fai posible a adquisición de plantas forestais para accións de reforestación con frondosas autóctonas e a cobertura coas correspondentes seguros de responsabilidade civil para persoas adultas e menores de idade. Acción das brigadas en Corcubión | Brigadas deseucaliptizadoras Próximas intervencións A próxima intervención (e derradeira deste primeiro ano de vida da iniciativa) terá lugar novamente na Área Conservada pola Comunidade Veciñal de Froxán. Desta volta eliminarase eucalipto nun hábitat comunitario de interese prioritario de queirogal húmido asentado nunha zona húmida higroturbosa. A intervención susténtase nun plano de adaptación ao cambio climático seleccionado con outros catro de todo o Estado como estudos de caso dunha guía recentemente publicada co apoio do Ministerio da Transición Ecolóxica. O 12 de xaneiro as Brigadas intervirán no Monte Veciñal en Man Común de Amoedo (Pazos de Borbén), afectado polos incendios de 2006 e 2017 e onde o eucalipto se está a estender debido á acción do lume Ademais, o vindeiro 12 de xaneiro, as Brigadas estrearanse no Monte Veciñal en Man Común de Amoedo (Pazos de Borbén). As zonas a deseucaliptizar están enmarcadas nunhas 30 hectáreas, aínda que as actuacións centraranse na contorna da Senda Arqueolóxica de Amoedo, creada en 2014 pola Comunidade de Montes Veciñais e que pon en valor máis de 80 petróglifos e 20 mámoas. O estado actual das mesmas e de "semidesertificación", acusando niveis altos de erosión nalgúns puntos debido aos incendios de 2017, lume que xa sufrira a mesma Comunidade no 2006. O peor efecto destes incendios é que os eucaliptos se expanden con forza polas zonas onde antes non había ou había poucos, xa que no 2006 se realizara unha retirada desta especie invasora dos montes de Amoedo. O 12 de xaneiro terá lugar unha intervención na parroquia de Amoedo (Pazos de Borbén) Páxina web das brigadas


Summary: Durante máis de dúas horas e media de intrépida e cativadora fuxida cara adiante, The yellow sea alcanza unha prodixiosa simbiose entre o thriller policial, o noir e o cinema de acción, que conflúen admirablemente para tecer unha espectacular epiderme que, porén, encobre en realidade un descarnado drama social. O filme poderase ver este venres 25 ás 20 horas no CGAI, nunha proxección promovida por Expotaku coa colaboración d'A Cuarta Parede.

Confeso a estupefacción que sentín ao descubrir The yellow sea, de Na Hong-jin, durante a última edición do festival de Sitges. Foi un abraiante achado, case que unha revelación, malia que daquela estaba xa relativamente familiarizado coa soberbia filmografía surcoreana da última década, especialmente cos portentosos thrillers de Park Chan-wook e Bong Joon-ho, co espiritualismo feroz de Kim Ki-duk ou co costumismo íntimo de Hong Sang-soo, alén de títulos puntuais de cineastas como Lee Chang-dong ou Jang Cheol-soo. Malia e todo, probablemente o meu pasmo tería sido menor se tivera visto con anterioridade The Chaser (2008), a celebrada opera prima de Na Hong-jin, enxalzada como a fulgurante alborada do novo thriller asiático e premiada, precisamente, no Festival Internacional de Cinema Fantàstic de Catalunya. Durante máis de dúas horas e media de intrépida e cativadora fuxida cara adiante, The yellow sea alcanza unha prodixiosa simbiose entre o thriller policial, o noir e o cinema de acción, que conflúen admirablemente para tecer unha espectacular epiderme que, porén, encobre en realidade un descarnado drama social. Este drama está focalizado na cidade de Yanji, na prefectura autónoma coreana de Yanbian, unha singular rexión chinesa fronteiriza que limita ao sur con Corea do Norte e ao leste con Rusia. Malia pertencer oficialmente á provincia chinesa de Jilin, a lingua maioritaria de Yanji é o coreano Este drama está focalizado na cidade de Yanji, na prefectura autónoma coreana de Yanbian, unha singular rexión chinesa fronteiriza que limita ao sur con Corea do Norte e ao leste con Rusia. Malia pertencer oficialmente á provincia chinesa de Jilin, a lingua maioritaria de Yanji é o coreano, e a meirande parte da súa poboación está formada polos denominados joseonjok, habitantes de nacionalidade chinesa mais de etnia coreana. As particularidades desta rexión converteron a cidade de Yanji nun área tradicionalmente segregada e conflitiva, debido á discriminación exercida por parte da etnia chinesa Han sobre os joseonjok, e á vontade secesionista de parte destes últimos. Serios elementos desestabilizadores aos que hai que engadir a miseria na que malvive a súa poboación e a súa situación xeográfica fronteiriza, factores que propician a proliferación da delincuencia a tódalas escalas e do crime organizado, convertendo a zona nunha versión tristemente actual e real da clásica lawless town do western norteamericano. Esta realidade social preséntase manifestamente no primeiro dos catro capítulos en que se estrutura The yellow sea, a través do personaxe de Gu-nam, un taxista que adquiriu unha grande débeda coa mafia local para poder ofrecer á súa esposa a oportunidade de emigrar clandestinamente á próspera cidade de Seúl. Logo dunha longa tempada sen ter novas da súa esposa, o protagonista precipítase nun abismo de celos e rabia (simbolizados en continuos soños nos que a súa muller mantén relacións sexuais con outros homes), derivando nunha espiral autodestrutiva de xogo e alcohol, incrementando inda máis as súas inasumibles débedas e afundíndoo na miseria económica e emocional. O protagonista atopa a súa única saída no encargo de matar a un home anónimo en Seúl, unha oportunidade que lle permitirá saldar a súa débeda O protagonista atopa a súa única saída no encargo de matar a un home anónimo en Seúl, unha oportunidade que lle permitirá saldar a súa débeda e, asemade, procurar pola súa esposa na capital surcoreana (previsiblemente, para matala como vinganza polo que considera a traizón da muller). Este personaxe taciturno está soberbiamente encarnado por Ha Jung-woo (que repite con Hong-jin Na logo de The chaser), mediante unha interpretación esencialmente silente que basea a súa potencia na contundente expresividade da súa escorregadiza ollada. En Seúl, o taxista apátrida convértese primeiro en anónimo inmigrante ilegal (arrepiante a secuencia da súa travesía no Mar Amarelo xunto a outros polisóns), e logo en asasino forzoso (espléndida a escena na que planifica o asasinato, brutal a secuencia do propio crime e espectacular a persecución e fuxida posteriores). Se en Yanji as actividades ilegais e a delincuencia eran resultado da extrema pobreza, na capital surcoreana, moderna, civilizada e próspera, a corrupción nas altas esferas e as loitas de poder detonan nun feroz e continuo baño de sangue no que o protagonista asume o rol de mera "cabeza de turco", atrapado nun aparatoso engrenaxe criminal. Ámbolos dous mundos, Seúl e Yanji, a criminalidade sofisticada e a supervivencia salvaxe, os delincuentes de guante branco e a chusma camorrista, colisionan a través dos capos de dous clans antagónicos Ámbolos dous mundos, Seúl e Yanji, a criminalidade sofisticada e a supervivencia salvaxe, os delincuentes de guante branco e a chusma camorrista, colisionan a través dos capos de dous clans antagónicos. O combate entre ámbolos dous bandos, malia ter lugar no terreo dos primeiros, desenvólvese mediante as normas e os métodos dos segundos, detonando nun estoupido de ultraviolencia animal, primitiva, sádica, na que mesmo as "refinadas" armas de fogo son substituídas por todo tipo de coitelos (incluídos os de cociña), machetes e machados. Yellow sea será programado o venres 25 de maio ás 20.00 horas no CGAI - Filmoteca de Galicia. A proxección está promovida por Expotaku coa colaboración d'A Cuarta Parede. Máis información n'A Cuarta Parede


Summary: O presidente protagoniza na sesión de control no Parlamento un debate no que se envolveu na bandeira da constitución e da transición para cargar contra o "radical" BNG.

As sesións de control ao presidente da Xunta no Parlamento galego son xa desde hai tempo unhas sesións nas que Núñez Feixoo xoga a disparar contra as forzas da oposición. Independentemente do que se lle pregunte, e nesta ocasión era sobre a AP-9 e os fondos Next Generation, el procura o corpo a corpo dialéctico para coutar calquera debate sobre a súa xestión. Desta vez, o presidente situou o BNG no albo da súa estratexia. Non lle importaba cal fose a pregunta, as súas quendas de resposta aos nacionalistas buscaron debuxar un BNG situado na "radicalidade" e á marxe da sociedade galega. "O BNG máis lamentábel da historia da Galiza é o que vostede representa", díxolle a Ana Pontón, ao tempo que mencionaba ERC e Bildu e acusaba os nacionalistas de "querer impoñer o seu programa". O 40 aniversario do intento do golpe de estado do 23- F deixou a súa pegada na sesión plenaria que se celebrou este mércores no Parlamento de Galicia, onde o presidente galego, Alberto Núñez Feixoo, aproveitou un debate coa portavoz nacional do BNG, Ana Pontón, para facer unha alegación en defensa da Transición, da Constitución e da democracia española, e de afear a, ao seu xuízo, deriva dos nacionalistas galegos cara "a radicalidade". "O que está cada día máis radical e máis nervioso é vostede", replicou Pontón, quen lamentou que, mentres o BNG pregunta "pola pandemia, a campaña de vacinación e polos fondos europeos", o presidente acuda á Cámara galega a exercer "de oposición da oposición". "Vén aquí a facer trumpismo para esconder que non ten propostas para o país", lamentou. "Cren que a democracia, a Transición, a Constitución e o Estatuto de Autonomía son un réxime", censurou Feixoo aos nacionalistas. Tamén debería reprochar á Academia Galega, onde define réxime como "forma de goberno pola que un país se rexe" Feixoo reivindicou que el "defende" os galegos "defendendo a Transición e a democracia española" e cargou contra o BNG por sumarse a ERC, Bildu, PdeCAT e a CUP, que na pasada xornada protagonizaron un 'plante' ao Rey Felipe VI no acto do Congreso polo 40 aniversario do fracaso do intento de golpe de estado do 23 F co argumento de que o seu obxectivo é acabar con "o réxime do 78". "Cren que a democracia, a transición, a Constitución e o estatuto de autonomía son un réxime", censurou Feixoo aos nacionalistas. Tamén debería reprochar á Academia Galega, onde define réxime como "forma de goberno pola que un país se rexe". "Respecte o Parlamento galego e a democracia", reclamou a Pontón, quen lle advirta que é el quen non "respecta" á Cámara autonómica por derivar cara a outras cuestións debates que deberían ter o foco na Galiza. Dito isto, Pontón levantouse do seu sitio e achegouse ao escano do presidente -coa consecuente reprimenda do xefe do Lexislativo, Miguel Santalices- para deixarlle un documento coas propostas do BNG para a reactivación económica. AP-9 A sesión de control principiara cunha pregunta do portavoz socialista e secretario xeral do PSdeG Gonzalo Caballero sobre a AP-9, instando o presidente da Xunta a sumar esforzos co Goberno estatal a prol de decisión que favorezan os usuarios desta vía. Reprochoulle a Fexoo que ao longo dfestes anos de Goberno obviase as súas rersponsabilidades neste sentido, máxime cando en madrid había o 'Goberno amigo' de Feixoo. "A prórroga da autoestrada até 2048 leva as siglas do PP", criticoulle. O presidente, na súa quenda de resposta, optou polo ataque: " É a primeira vez que un Goberno de España lle pide a Galicia que lle pague a Audasa".